Vrou (70) wreed op kleinhoewe aangevalArgieffoto: Reint Dykema ŉ 70-jarige vrou is Maandagaand wreed aangeval in haar huis op ŉ kleinhoewe in die Oos-Kaap. Kapt. Sandra Janse van Rensburg, woordvoerder van die polisie, het gesê die voorval het op ‘n kleinhoewe in die Brakkefontein-gebied plaasgevind. “Die slagoffer bly alleen. Sy het in die nag wakker geword toe haar kamervenster gebreek is. Drie verdagtes het in die kamer ingekom,” het Janse van Rensburg gesê. Hulle het die slagoffer gedreig en geld en vuurwapens geëis. “Die vrou kan nie sonder ŉ loopraam beweeg nie, maar die aanvallers het daarop aangedring dat sy saam met hulle deur die huis kruip terwyl hulle dit geplunder het,” het Janse van Rensburg gesê. ŉ Selfoon, kontant en ŉ beursie is tydens die aanval gebuit. Die vrou kon daarin slaag om ŉ buurman te kontak wat op sy beurt die polisie gebel het. Volgens Janse van Rensburg is die slagoffer aangerand, maar wou sy nie hospitaal toe gaan nie. Niemand is nog in verband met die voorval in hegtenis geneem nie.